Йоханес Бехер
Хубава немска родина

Превод от немски: Димитър Стоевски, —

chitanka.info

Когато стане реч за хубостта

на родния ни край,

не бива да забравяте тогава

да споменете как стои

въпросът с хубостта и на човека.

Човеците са хубави предимно

с това, че са човешки строй създали —

да, хубава човешка общност.

Това е важно да се пита,

това да се изтъква трябва.

Та мигар има полза от това, че

природата е хубава, когато

сред тази хубава природа

попарена е хубостта човешка

и вехне?

О, как прекрасно планините светят

от блясъка на ледниците бели!

Край сипеите зеленеят тъмно

алпийските ливади

и еделвайсът мами…

Ала сред тая дивна хубост

бе разположен

и ограден със тел бодлив — по него

течеше електричество — един

концлагер…

Страхотно беше да се гледа тая

планинска панорама,

в която се таеше ужас…

И призрачна бе тука хубостта.

Затуй родината е хубава едничко там,

където и човекът е създал

човешки строй,

човешка хубост.

Да, цялостна е истинската хубост.

Запейте песента

на цялостната хубост!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.